(ד-ה) <b>והביאו לבקר זבחיכם.</b> זאת אומרים להם כומרי הבעל עכו"ם וותרנית היא ואינה מחמרת עליכם. התורה אמרה (שמות כג) לא ילין לבקר אבל לעכו"ם <b>והביאו לבקר</b>. תורה אמרה בקדשים קלים ביום זבחכם יאכל ממחרת (ויקרא י״ט:ו׳) ועכו"ם <b>לג' ימים</b> מעשר בהמותיכם. תורה אמרה שאור לא תקטירו (שם ב) ועכו"ם <b>וקטר מחמץ תודה.</b> תורה אמרה לא תאחר לשלמו (דברים כ״ג:כ״ב) ועכו"ם <b>וקראו נדבות השמיעו</b> הזכירו כל מי שמתנדב ושכח יתן אל לבו ויזכור וי"ת וקטר מחמץ מן אונס כמו אשרו חמוץ (ישעיה א) מכף מעול וחומץ (תהילים ע״א:ד׳):